**Predkladacia správa**

Predseda vlády Slovenskej republiky predkladá Národnej rade Slovenskej republiky materiál „Návrh na vyslovenie súhlasu Národnej rady Slovenskej republiky so Zmluvou medzi Slovenskou republikou a Maďarskom, ktorou sa mení a dopĺňa Zmluva medzi Slovenskou republikou a Maďarskou republikou o spolupráci pri predchádzaní cezhraničnej trestnej činnosti a v boji proti organizovanej trestnej činnosti podpísaná 2. októbra 2006 v Bratislave“ (ďalej len „Zmluva“) na vyslovenie súhlasu so Zmluvou a na rozhodnutie o tom, že ide o medzinárodnú zmluvu podľa článku 7 ods. 5 Ústavy Slovenskej republiky, ktorá má prednosť pred zákonmi.

Medzinárodne organizovaná trestná činnosť je závažným globálnym problémom, proti ktorému v súčasnosti bojujú všetky štáty medzinárodného spoločenstva. Efektívne pôsobenie proti týmto negatívnym protispoločenským konaniam je možné docieliť len medzinárodnou spoluprácou orgánov podieľajúcich sa na boji proti organizovanej trestnej činnosti. Uzavretím Zmluvy medzi Slovenskou republikou a Maďarskou republikou o spolupráci pri predchádzaní cezhraničnej trestnej činnosti a v boji proti organizovanej trestnej činnosti (Bratislava, 2. október 2006) bola umožnená vzájomná spolupráca príslušných orgánov oboch zmluvných strán pri prevencii, odhaľovaní a vyšetrovaní trestných činov, pri ochrane verejného poriadku, vrátane spolupráce pri ochrane štátnej hranice.

Vstup Slovenskej republiky do schengenského priestoru, ako aj legislatívny vývoj v oblasti boja proti trestnej činnosti na vnútroštátnej aj medzinárodnej úrovni si vyžiadal zmenu a doplnenie relevantných ustanovení zmluvy z roku 2006. Okrem aktualizácie údajov týkajúcich sa príslušných orgánov návrh obsahuje aktualizáciu úpravy dôležitých inštitútov medzinárodnej policajnej spolupráce ako je cezhraničné sledovanie, cezhraničné prenasledovanie alebo výkon spoločných hliadkových služieb.

Predkladaný návrh Zmluvy zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.

Zmluva je bilaterálnou medzinárodnou zmluvou prezidentskej povahy. Zmluva je podľa článku 7 ods. 4 Ústavy Slovenskej republiky medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, podľa článku 7 ods. 5 Ústavy Slovenskej republiky je medzinárodnou zmluvou, na ktorej vykonanie nie je potrebný zákon a ktorá má prednosť pred zákonmi. Pred jej ratifikáciou sa vyžaduje súhlas Národnej rady Slovenskej republiky.

Predkladaný materiál nemá finančný, ekonomický, sociálny, environmentálny vplyv ani vplyv na podnikateľské prostredie a informatizáciu spoločnosti.

Vykonanie obvyklých formálnych úkonov súvisiacich s uzavretím zmluvy zabezpečí gestor v súčinnosti s Ministerstvom zahraničných vecí a európskych záležitostí Slovenskej republiky a v súlade s platnými vnútroštátnymi predpismi.

Predkladaný materiál bol 1. júla 2014 predmetom rokovania Legislatívnej rady vlády Slovenskej republiky.

Vláda Slovenskej republiky svojím uznesením č. 329 zo 2. júla 2014 vyslovila súhlas s uzavretím Zmluvy.

Zmluva bola podpísaná 5. decembra 2014 v Bruseli, Belgické kráľovstvo.